b"\n_START_ARTICLE_\nBartolom\xc3\xa9 Pou\n_START_SECTION_\nBiografia\n_START_PARAGRAPH_\nDurant els primers anys va ajudar la fam\xc3\xadlia al camp. Antonio Segu\xc3\xad, canonge de la catedral de la di\xc3\xb2cesi, va portar-lo un dia a casa seva a Palma, i tingu\xc3\xa9 cura de la seva educaci\xc3\xb3, que fou encomanada al col\xc2\xb7legi Nostra Senyora de Montesi\xc3\xb3n dels jesu\xc3\xaftes de Palma. El 25 de juny del 1746, quan tenia dinou anys, ingress\xc3\xa0 al noviciat a Tarragona i reb\xc3\xa9 lli\xc3\xa7ons de ret\xc3\xb2rica i filosofia. Comen\xc3\xa7\xc3\xa0 a cultivar-se en ci\xc3\xa8ncies sagrades i en lleng\xc3\xbces s\xc3\xa0vies. Treballador tena\xc3\xa7, i dotat d'una gran mem\xc3\xb2ria, adquir\xc3\xad profunds coneixements d'hist\xc3\xb2ria eclesi\xc3\xa0stica i civil i arrib\xc3\xa0 a recitar passatges dels Pares de l'Esgl\xc3\xa9sia amb gran facilitat._NEWLINE_Enseny\xc3\xa0 lleng\xc3\xbces a Saragossa i promogu\xc3\xa9 l'estudi del grec i el gust per la bellesa de la seva literatura. Per la seva erudici\xc3\xb3 i bon gust, els seus superiors li encarregaren la reforma dels estudis de llatinitat als col\xc2\xb7legis d'Arag\xc3\xb3 i, successivament, enseny\xc3\xa0 ret\xc3\xb2rica a Tarragona, filosofia a Calatayud i grec a la Universitat de Cervera._NEWLINE_Les seves famoses Theses Bilbilitanae tracten de les doctrines de l'antiguitat amb gran erudici\xc3\xb3 i en un llat\xc3\xad molt acurat. Bartolom\xc3\xa9 dominava tot el que aleshores se sabia dels estudis hist\xc3\xb2rics de filosofia. Va reeixir en grec i llat\xc3\xad, tingu\xc3\xa9 una guanyada reputaci\xc3\xb3 d'hel\xc2\xb7lenista a les capitals m\xc3\xa9s cultes d'Europa per la intel\xc2\xb7lig\xc3\xa8ncia amb qu\xc3\xa8 explicava tant els passatges c\xc3\xb2mics com els m\xc3\xa9s foscos de les trag\xc3\xa8dies gregues._NEWLINE_El 1767 els jesu\xc3\xaftes foren expulsats d'Espanya, i Pou hagu\xc3\xa9 de traslladar-se a It\xc3\xa0lia, on donava lli\xc3\xa7ons de llat\xc3\xad i grec als joves de la Companyia; tamb\xc3\xa9 enseny\xc3\xa0 grec al col\xc2\xb7legi major de Sant Climent de Bolonya, amb l'aprovaci\xc3\xb3 de la cort d'Espanya. M\xc3\xa9s endavant s'instal\xc2\xb7l\xc3\xa0 a Roma, a inst\xc3\xa0ncia de l'aleshores auditor de la Rota, el cardenal mallorqu\xc3\xad Antoni Despuig i Dameto, on era freq\xc3\xbcentment consultat per desxifrar inscripcions pels seus amples coneixements en antiguitats._NEWLINE_Carles IV autoritz\xc3\xa0 que els jesu\xc3\xaftes poguessin tornar a Espanya el 1797, i Pou torn\xc3\xa0 a Mallorca, on va viure a Palma. Despr\xc3\xa9s es retir\xc3\xa0 a Algaida, el seu poble natal, on va morir el 1802."